KYK: Hennopsrivier oorstroom, Apiesrivier kan volg | Netwerk24
Deur Christiaan du Plessis 09 Desember 2019 13:55
Nooddienswerkers in Gauteng het Maandag gespook om talle mense te red wat deur vloedwater vasgekeer was.
'n Man kyk deur 'n venster van die Centurion-hotel wat deur die vloedwater omring is. Foto: Deaan Vivier
Die Hennopsrivier oorstroom sy oewer by Endstraat in Centurion.Foto: Deaan Vivier
In Centurion is paaie vir verkeer gesluit nadat die Hennopsrivier sy oewer Maandag op etlike plekke oorstroom het.
Die Riverside Place-woonstelblok, asook die onderste verdieping van die Centurion-hotel het oorstroom.
Charles Mabaso, woordvoerder van die Tshwane-nooddienste, sê alle gaste en personeel is intussen veilig uit die hotel gebring.
Mabaso sê nooddienste het deur die loop van die oggend etlike reddingsoperasies in Centurion uitgevoer:
Drie mense van 'n informele nedersetting langs die Supersport Park-stadium is gered toe hulle deur vloedwater vasgekeer is.
Op die Nelmapius-pad is mense van 'n voertuig se dak af gered.
Nooddienswerkers het ook gehelp om drie kinders en twee volwassenes na veiligheid te bring nadat Jan Smuts-Rylaan oorstroom het.
Mabaso het mense wat langs die Apiesrivier in Pretoria woon gewaarsku om versigtig te wees aangesien dié rivier sterk vloei en reeds op plekke sy oewer oorstroom het.
LEES OOK: Soveel water en nog op pad
Voertuie staan in water by die Riverside Place-woonstelblok langs die Hennopsrivier in Centurion.Foto: Deaan Vivier
Nooddienste kyk ook uit vir moontlike oorstromings tussen Pretoria en Bronkhorstspruit, sê Mabaso.
Die Suid-Afrikaanse Weerdiens (SAWD) het Maandag 'n waarskuwing uitgereik vir moontlike oorstromings op plekke in Noordwes, Gauteng, die westelike dele van die Hoëveld van Mpumalanga en die noordoostelike dele van die Vrystaat.